Бәлеқор консул Бобров қызметін аяқтаған
"Бәлеқор консул Бобров қызметін аяқтаған" | "https://abai.kz/post/173015"
TITLE: Бәлеқор консул Бобров қызметін аяқтаған
URL: https://abai.kz/post/173015
META: "Бәлеқор консул Бобров қызметін аяқтаған" | "https://abai.kz/post/173015"
DATE: 29.08.2023
AUTHOR(s): Abai.kz
TOTAL WORDS: 183
TEXT: Ресейдің Қазақстандағы бас консулы Евгений Бобров дипломатиялық қызметін аяқтаған, ол 26 тамыздан бастап жұмыс істемейді. Бұл туралы Қазақстан сыртқы істер министрлігінің ресми өкілі Айбек Смадияров мәлімдеді. Бобров өткен аптада ТАСС ақпарат агенттігіне берген сұхбатында Қазақстандағы орыстілді сыныптардың азайғанын айтып, Қазақстан оқу-ағарту министрлігін айыптай сөйлеген. "Бұған бір объективті себеп бар, ол – орыс халқының 15,2 пайызға қысқаруы. Бұған қоса, тағы бір нақты себеп білім саласындағы министрліктің қазақ тіліне басымдық беретін мемлекеттік бағдарламасы" деген еді Бобров. Оның бұл сөзі Қазақстан қоғамында қарсылық тудырды. Смадияров журналистердің "Бобров қызметін аяқтап кетіп бара жатып, осы сөзді айтып кетті ме?" деген сұрағына жауап бермеді, Бобровтың сөзі "дұрыс емес" деді. Кейінгі уақытта Ресейде Қазақстандағы ұлтаралық қатынастар және орыс халқының жағдайы туралы әртүрлі деңгейдегі талқылаулар күшейген. Ресейлік саясаткерлер мен пропаганда журналистері ара-тұра "Қазақстанда орыс тіліне қысым жасалып жатыр" деп бірнеше рет мәлімдеме жасаған. Ресейлік саясаткерлер Қазақстандағы қазақ тілді белсенділердің әрекетін және тілге қатысты заңдарды жиі сынға да алған. Қазақстан президенті Қасым-Жомарт Тоқаев былтыр 7 қазанда Санкт-Петербургте ТМД елдері басшыларының бейресми саммитінде ТМД жанынан орыс тілін қолдау және дамыту бойынша халықаралық ұйым құруды ұсынған. Ұсынысты Ресей басшысы Владимир Путин қолдаған еді. Abai.kz
